《太湖吟》
宋代·葛绍体

只饮太湖水，不脍松江鲈。
鲈杂鱼虾腥，水涵天地初。
千里开镜奁，一色包冰壶。
日月递吐吞，蛟龙相蛰舒。
上接河汉高，下连溟渤虚。
中有洞庭山，云气相萦纡。
我来风雪天，修绠汲自如。
一饮尘涴清，再饮浇诗书。
三饮毛发寒，胸次包寰区。
大禹果至神，仿佛来前除。
万古不尽流，禹功常与俱。

作者简介：宋台州天台人，居黄岩，字元承。师事叶适。有《四书述》、《东山诗选》。